Hy moor glo ná sy vrylating
Onderwerp: Hy moor glo ná sy vrylating Sun Jul 25, 2010 2:59 pm
Jou selfoon Jou Facebook-profiel Dries Liebenberg
Durban. – ’n Veroordeelde inbreker wat in Junie uit die tronk vrygelaat is, is saam met twee ander verdagtes in hegtenis geneem in verband met die gru-moord op ’n bejaarde egpaar ’n week gelede aan die KwaZulu-Natalse suidkus.
Die 23-jarige verdagte is vroeër tronk toe gestuur weens ’n inbraak in Hibberdene, waar mnr. Christo-pher Early (69) en sy vrou, Jennifer (62), verlede Donderdag in hul huis in die woongebied Woodgrange vermoor is.
’n Span speurders van Port Shepstone se eenheid teen georganiseerde misdaad het die drie verdagtes eergister omstreeks 16:00 by die Silver Hill-kampong van ’n groep suikerrietplase in hegtenis geneem.
Volgens lt.kol. Zandra Hechter, polisiewoordvoerder, is die kampong sowat 12 km van die Early’s se huis.
Een van die verdagtes, ’n 33-jarige man, werk op een van die plase.
Die polisie het die Early’s se .22- en .38 Special-rewolwer, asook die oorledenes se twee selfone en verskeie ander huisraad by die verdagtes gekry.
Mev. Early is glo met die egpaar se eie .22-rewolwer doodgeskiet. Mnr. Early is volgens aanduidings met ’n kapmes doodgeslaan nadat hy vermoedelik die rowers in die huis verras het waar hulle sy vrou aangehou het.
Die polisie stel ondersoek in of die verdagtes met enige ander rooftogte verbind kan word.
Die drie mans sal na verwagting oormôre in Hibberdene in die hof verskyn.
Vrou vind vermoorde egpaar se lyke in badkamer
’n Vrou het gisteroggend in Pinetown op die ontbindende lyk van haar suster en swaer in hul huis afgekom nadat sy hulle dae lank nie op hul selfone in die hande kon kry nie.
Volgens lt.kol. Vincent Mdunge, polisiewoordvoerder, het die vrou onrustig geraak en kort voor twaalfuur ’n draai by die huis van haar 50-jarige suster en 62-jarige swaer gaan maak.
Die voordeur was toe, maar nie gesluit nie.
Daar was ’n vreeslike stank in die huis en die vrou het in die badkamer op die vermoorde egpaar afgekom.
Daar was ’n swart plastieksak oor die vrou se kop waarmee sy vermoedelik versmoor is. Die man se hande en voete was van agter vasgebind.
Volgens Mdunge het die moord moontlik Woensdagnag plaasgevind omdat bure die egpaar die laaste keer in die loop van die dag gesien het.
Daar was egter geen teken dat ’n deur of ’n venster oopgedwing is nie of van enige struweling binne die huis nie.
Volgens die oorledene se suster lyk dit ook nie of enigiets gesteel is nie.
Die egpaar se name word weerhou totdat die man se familie in kennis gestel is.